Tilnefningar dómnefndar 2011

**Blaðamannaverðlaun ársins 2011**

Helgi Bjarnason, Morgunblaðinu, fyrir vandaðan og margháttaðan fréttaflutning af nýjungum í atvinnulífi og stöðu og íbúaþróun á Vestfjörðum og í landbúnaði, m.a. með ræktun repju til orkuframleiðslu.

Ingibjörg Dögg Kjartansdóttir, DV, fyrir fjölbreytt og mikilvæg skrif um samfélagsvandamál, svo sem ofbeldi, einkum er varða hlutskipti kvenna.

Jón Björgvinsson, Ríkisútvarpinu, fyrir einstakan fréttaflutning af vettvangi „arabíska vorsins“, uppreisnum gegn einræðisstjórnum í Norður Afríku.

**Umfjöllun ársins 2011**

Helga Arnardóttir, Stöð 2, fyrir umfjöllun um endurupptöku Geirfinnsmálsins m.a. á grundvelli nýrra gagna sem hún kynnti til sögunnar.

Skapti Hallgrímsson, Morgunblaðinu, fyrir umfjöllun um Helgu Sigríði Sigurðardóttur sem fékk hjartaáfall 12 ára gömul 2010.

Þóra Tómasdóttir, Fréttatímanum, fyrir umfjöllun um ofbeldi innan veggja Landakotsskóla.

**Rannsóknarblaðamennska ársins 2011**

Ingi Freyr Vilhjálmsson, DV, fyrir umfangsmikinn og ágengan fréttaflutning afuppgjöri og afleiðingum fjármálahrunsins.

Jóhannes Kr. Kristjánsson, Kastljósi, fyrir áhrifaríka umfjöllun um læknadóp, útbreiðslu þess og skelfilegar afleiðingar.

Svavar Hávarðsson, Fréttablaðinu, fyrir fréttaflutning af mengun vegna díoxíns frá sorpbrennslum í Skutulsfirði, á Kirkjubæjarklaustri og í Vestmannaeyjum.

Verðlaunahafar og rök dómnefndar

**Blaðamannaverðlaun ársins 2011**

Jón Björgvinsson, Ríkisútvarpinu,  hlýtur Blaðamannaverðlaun ársins 2011 fyrir einstakan fréttaflutning af vettvangi „arabíska vorsins“, uppreisnum gegn einræðisstjórnum í Norður Afríku. Innslög Jóns í fréttatímum Ríkisútvarpsins á síðasta ári, og raunar miklu lengur, hafa vakið eftirtekt, enda mikilvægt fyrir almenning að fá beint og milliliðalaust upplýsingar og mat manns sem er á vettvangi heimsatburða. Staðlaðar og matreiddar fréttir alþjóðlegra fréttastofa eru vissulega mikilvæg uppspretta upplýsinga og gefa ákveðna heildarmynd sem fréttastofa RÚV gat notað sem umgjörð utan um fréttir Jóns. Hins vegar er ómetanlegt fyrir almenning á Íslandi að fá fréttir beint af vettvangi frá blaðamanni sem skilar frásögn sinni beint inn í íslenskan menningarheim og hugsunarhátt og segir frá á góðri íslensku. Á árinu 2011 færði Jón Björgvinsson þá mikilvægu heimsögulega atburði sem urðu í Egyptalandi, Túnis, Líbýu og víðar í Norður Afríku heim í íslenskar stofur á vandaðan og áhrifaríkan hátt, og sinnti þannig með eftirbreytniverðum hætti hlutverki sínu sem blaðamaður, stundum jafnvel við lífshættulegar aðstæður.

**Rannsóknarblaðamennska ársins 2011**

Svavar Hávarðsson, Fréttablaðinu,  hlýtur Rannsóknarblaðamennskuverðlaun ársins 2011 fyrir fréttaflutning af mengun vegna díoxíns frá sorpbrennslum í Skutulsfirði, á Kirkjubæjarklaustri og í Vestmannaeyjum. Skrif Svavars um málið byggðu á umfangsmikilli og vandaðri gagnavinnslu og drógu fram í dagsljósið ýmsa vankanta og gloppur í stjórnsýslu umhverfismála ríkis og sveitarfélaga. Svavar velti við steinum og beindi athygli að einstökum atriðum varðandi sorpbrennslu samhliða því að málið var sett í víðara samhengi alþjóðlegra skuldbindinga og undanþága sem Ísland hefur fengið. Afhjúpanir Fréttablaðsins urðu tilefni almennra frétta og umfjöllunar í samfélaginu og áttu stóran þátt í að farið var í ýmis konar úttektir og rannsóknir á þessum málum á vegum opinberra aðila og umfangsmikla sýnatöku úr jarðvegi og heilsufarsrannsóknar á fólki sem búið hafði á mengunarsvæðunum. Vönduð rannsóknarblaðamennska Svavars, sem birtist m.a. í yfirvegun, eftirfylgni og frumkvæði, var þannig mikilvægur varðhundur almannahagsmuna á árinu 2011.

**Besta umfjöllun ársins 2011**

Helga Arnardóttir, Stöð 2, hlýtur verðlaun fyrir Bestu umfjöllun ársins 2011 fyrir umfjöllun um endurupptöku Geirfinnsmálsins m.a. á grundvelli  nýrra gagna sem hún kynnti til sögunnar. Geirfinns- og Guðmundarmál hafa verið mikið rædd og rannsökuð og hafa komið upp með ákveðnu millibili í íslenskri fjölmiðlaumræðu undanfarna áratugi. Slíkt gerði það sérstaklega vandasamt að fjalla um málið svo að áhuga vekti og að bætt væri við mikilvægum upplýsingum sem máli skipta fyrir þjóðfélagsumræðuna. Þetta tókst Helgu sérstaklega vel í tveggja þátta umfjöllun sinni um málið. Samhliða því að hún rifjaði upp málavexti og staðreyndir málsins og blandaði smekklega saman nýju og gömlu myndefni, þá voru kynntar til sögu mikilvægar upplýsingar sem ekki höfðu komið fram áður. Það voru dagbækur Tryggva Rúnars Leifssonar frá því hann sat í gæsluvarðhaldi vegna málsins og var innihald þeirra borið undir Gísla Guðjónsson réttarsálfræðing. Bæði dagbækurnar og umsögn Gísla voru nýjar upplýsingar í þessu gamla máli og skiptu miklu um þá ákvörðun stjórnvalda að láta skoða málið enn á ný. Umfjöllun Helgu var í jafnvægi og framsetning áhugaverð og einkenndist af faglegum vinnubrögðum og góðri blaðamennsku.